钦定古今图书集成/理学汇编/学行典/第089卷 > 朱子学的 > 《格物》
## 钦定古今图书集成/理学汇编/学行典/第089卷 > 朱子学的 > 《格物》

朱子曰：“穷理以虚心静虑为本，人入德处，全在格物
致知”格物是零细说，致知是全体说，致知格物
只是一事。格物以理言，致知以心言。《大学》不说穷
理，只说格物，要人就事物上理会，凡事事物物，各
有一个道理，有是物必有是理。理无形而难知，物
有迹而易见。于物上穷得一分之理，则我之知亦
知得一分。物理穷得愈多，则我之知愈广。其实只是
一理才明，彼即晓此，因其所已知，推之至于无所
不知。谢上蔡说格物，只是寻个是处，甚好。须是于
其一二分，直寻到十分是处，方可格物。十事格得
九事通透，即一事未通透，不妨。一事只格得九分，一
分不通透。最不可须穷到十分处。上而无，极而太
极，下至于一草一木昆虫之微，亦各有理。一书不读，
则阙了一书道理；一事不穷，则阙了一事道理；一物
不格，则阙了一物道理。须著逐一件与他理会过。
道之大原，固要理会纤悉委曲处也，要理会制度文为处也，要理会古今治乱处也，要理会精粗大小，无
不当理会。程夫子云：“穷理亦多端，或读书讲明道
理，或论古今人物，别其是非，或应事接物求其当否，
皆穷理也。遇著一件事，便且就这事上思量合当
如何谓？”陈安卿曰：“凡看道理，须要求个根源来处。
如为人父如何便止于慈，为人子如何便止于孝，为
人君，为人臣如何便止于仁与敬。如言性，则当推
其如何谓之性；如言心，则当推其如何谓之心，只此
便是格物。”问：“伊川说‘今日格一件，明日格一件’。工
夫如何？”朱子曰：“如读《书》，今日看一段，明日看一段，又
如今日理会一事，明日理会一事，积习多后，自然贯
通。昔闻延平先生之教，以为为学之初，且当常存
此心，勿为他事所胜。凡遇一事，即当且就此事反复
推寻，以究其理。待此一事融释脱”落，然后循序少进，
而别穷一事。如此既久，积累之多，胸中自当有洒然
处。穷理且令有切己工夫。若只泛穷天下万物之
理，不务切己，即《遗书》所谓“游骑无归”矣。穷理须有
先后缓急，久之亦当穷尽。看道理，若只恁地说过
一遍，则都不济事，须是常常把来思量始得。延平
先生尝言：“道理须是日中理”会，夜里却去静坐思量，
方始有得。某依此法去做，真是不同。万理只是一
理。学者且要去万理中千头万绪都理会，四面辏合
来见得是一理。读书是格物一事。这道理须是
见得是如此了，验之于物，验之吾身又如此，以至见
天下道理皆端的如此了，方得。道理要见得真，须
是表里首末极其透彻，无有不尽。真见得是如此，决
然不可移易，始得。善须真见得是善，方始决然必
做；恶须真见得是恶，方始决然必不做。穷理之要，
必在于读书。《读书》之法，莫贵于“循序而致精”；而致精
之本，则又在于“居敬而持志。”“用力之方，则或考之
事为之著，或察之念虑之微，或求之文字之中，或索
之讲论之际，使”于“身心性情之德，人伦日用之常，以
至天地鬼神之变，鸟兽草木之宜，自一物之中莫不
有以见其所当然而不容已，与其所以然而不可易
者。”必其表裹精粗无所不尽，而又益推其类以通之。
至于一日脱然而贯通焉，则于天下之物皆有以究
其义理精微之所极，而吾之聪明睿智亦有以极其
心之本体而无不尽矣。